Hvordan kommer man seg fra flyplassen til Oslo sentrum?
Når man ankommer med fly ved Gardermoen er den raskeste veien inn til sentrum av hovedstaden med Flytoget. Høyhastighetstoget bruker knappe 25 minutter inn til Oslo S, og stopper dessuten på Nationaltheatret, Skøyen og Lysaker. For de som ikke skal til sentrum, fins det flere flybusser med endestopp i ulike bydeler både på Østkanten og Vestkanten. Flybussene bruker mellom 60 og 90 minutter inn til byen, avhengig av trafikk. Både Flytoget og flybussene koster rundt 200 NOK per vei. Det er også mulig å benytte seg av region- og lokaltog fra NSB. Da blir prisen på rundt 90 NOK fra Oslo sentrum, mens reisetiden ligger på 45 minutter til én time. For store reisefølger kan det også lønne seg med taxi, som har fastpris på rundt 700 NOK fra Oslo lufthavn Gardermoen til adresser innenfor bygrensa.